b'\n_START_ARTICLE_\nNes og Hidra\n_START_PARAGRAPH_\nNes og Hidra (Hitter\xc3\xb8 og N\xc3\xa6s formanskabsdistrikt) var en kommune i Vest-Agder fylke (da Lister og Mandal Amt), opprettet i 1837 og avviklet i 1893. _NEWLINE_Omr\xc3\xa5det utgj\xc3\xb8r n\xc3\xa5 de ytre delene av dagens Flekkefjord kommune, det vil si kirkesoknet Hidra og Flekkefjord (da Nes sokn), unntatt Flekkefjord by, som var et eget formannskapsdistrikt. Kirkesoknet Nes hadde navn etter g\xc3\xa5rden Nes, som har v\xc3\xa6rt kirkested for omr\xc3\xa5det siden middelalderen. Det var p\xc3\xa5 Nes ladestaden, kj\xc3\xb8pstaden og byen Flekkefjord etter hvert vokste frem, og da formannskapsdistriktene ble opprettet i 1837 havnet omr\xc3\xa5det som f\xc3\xb8r var g\xc3\xa5rden Nes og Nes kirke (siden Flekkefjord kirke) i Flekkefjord formannskapsdistrikt, mens resten av Nes sokn ble lagt til Nes og Hidra formannskapsdistrikt.\n_START_SECTION_\nHistorie\n_START_PARAGRAPH_\nKommunen ble opprettet ved innf\xc3\xb8ringen av formannskapslovene i 1837. Det f\xc3\xb8rste formannskapsm\xc3\xb8tet ble holdt 8. januar 1838 p\xc3\xa5 g\xc3\xa5rden Sunde i Nes. Den 8. oktober 1893 ble kommunen nedlagt og omr\xc3\xa5det delt i to deler; Nes kommune og Hidra kommune. Ved delingen bodde det 2\xc2\xa0075 personer i Hidra og 1\xc2\xa0704 i Nes.'